Document ID: 32001D0075

Komisijas Lēmums
(2001. gada 18. janvāris)
par mutes un nagu sērgas vakcīnu un infekciozā katarālā drudža vakcīnu nekaitīguma un iedarbīguma pārbaudi
(izziņots ar dokumenta numuru C(2001) 118)
(2001/75/EK)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 1990. gada 26. jūnija Lēmumu 90/424/EEK par izdevumiem veterinārajā jomā [1], kurā jaunākie grozījumi izdarīti ar Regulu (EK) Nr. 1258/1999 [2], jo īpaši tā 6. un 14. pantu,
ņemot vērā Padomes 1991. gada 11. decembra Direktīvu 91/666/EEK, ar ko izveido Kopienas mutes un nagu sērgas vakcīnu rezerves [3], kurā jaunākie grozījumi izdarīti ar Lēmumu 1999/762/EK [4], jo īpaši tās 5. pantu,
tā kā:
(1) Saskaņā ar Lēmumu 91/666/EEK antigēnu iepirkums ietilpst Kopienas rīcībā, lai izveidotu Kopienas mutes un nagu sērgas vakcīnu rezerves.
(2) Ar Komisijas 1993. gada 5. novembra Lēmumu 93/590/EK par Kopienas mutes un nagu sērgas antigēnu iepirkumu Kopienas rīcības ietvaros attiecībā uz mutes un nagu sērgas vakcīnu rezervēm [5], kurā jaunākie grozījumi izdarīti ar Lēmumu 95/471/EK [6] ir veikti pasākumi, lai iepirktu mutes un nagu sērgas A5, A22 un O1 antigēnu.
(3) Mutes un nagu sērgas vīrusa antigēni, kas rezerves krājumā glabāti kopš 1993. gada, jāpārbauda attiecībā uz to nekaitīgumu un iedarbīgumu, lai nodrošinātu, ka šīm antigēnu rezervēm, ko glabā ārkārtējām situācijām, ir augsta kvalitāte.
(4) Ar Komisijas 1997. gada 9. decembra Lēmumu 98/64/EK par Kopienas finansiālo ieguldījumu mutes un nagu sērgas ierobežošanas programmas uzlabošanā Turcijā [7], darba plānā ir saskaņots, ka Eiropas Komisija veic pasākumus, lai pārbaudītu Turcijā ražotu mutes un nagu sērgas vakcīnu.
(5) Ar Komisijas 2000. gada 6. aprīļa Lēmumu 2000/292/EK par Kopienas infekciozā katarālā drudža vakcīnas iepirkumu rezerves krājumā [8] ir veikti pasākumi, lai iepirktu infekciozā katarālā drudža vakcīnu ārkārtējām situācijām.
(6) Eiropas Savienības (ES) dalībvalstīs esošie farmācijas līdzekļu ražotāji neražo nevienu infekciozā katarālā drudža vakcīnu.
(7) Ārvalstīs iepirktā infekciozā katarālā drudža vakcīna izmantošanai ārkārtas situācijās jāpārbauda ar mērķi iegūt informāciju, kas ir svarīga attiecībā uz vakcīnas izmantošanu dažādos epidemioloģiskajos apstākļos.
(8) Mutes un nagu sērgas vakcīnas un infekciozā katarālā drudža vakcīnas nekaitīguma un iedarbīguma pārbaudi var veikt vienīgi laboratorijās, kuras strādā apstiprinātos bioloģiskās drošības līmeņos.
(9) Šajā lēmumā paredzētie pasākumi ir saskaņā ar Pastāvīgās veterinārijas komitejas atzinumu,
IR PIEŅĒMUSI ŠO LĒMUMU.
1. pants
1. Kopiena veic pasākumus, lai veiktu attiecīgu nekaitīguma un iedarbīguma pārbaudi:
- mutes un nagu sērgas vīrusa antigēniem, kas iepirkti 1993. gadā un kopš tā laika ir glabāti ES rezerves krājumā,
- Turcijā ražotai mutes un nagu sērgas vakcīnai, ko izmanto profilaktiskā vakcinācijas programmā, kurā ir iekļauta Turcijas Trāķijas teritorijā turētu uzņēmīgu dzīvnieku vakcinācija,
- infekciozā katarālā drudža vakcīnām, kas ražotas ārpus Eiropas Kopienas un iepirktas rezerves krājumā.
2. Šā panta 1. punktā minēto pasākumu izmaksas nepārsniedz EUR 430000.
2. pants
Šā lēmuma 1. pantā minētos pasākumus veic Komisija sadarbībā ar pakalpojumu sniedzēju, kas izraudzīts, uzaicinot uz konkursu.
3. pants
1. Lai sasniegtu 1. un 2. pantā minētos mērķus, Komisija nekavējoties slēdz līgumus.
2. Veselības un patērētāju aizsardzības ģenerāldirektorāta ģenerāldirektors ir pilnvarots Eiropas Komisijas uzdevumā parakstīt minētos līgumus.
4. pants
Šis lēmums ir adresēts dalībvalstīm.
Briselē, 2001. gada 18. janvārī

Labels: 7
0
6